
LAUSUNTO
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:
1.	panee merkille, että vuonna 2024 Euroopan syyttäjänviraston (EPPO) käsiteltävänä olleiden tapausten määrä kasvoi merkittävästi 2 666 aktiiviseen tutkintaan ja lähes 30 prosenttia niistä oli rajat ylittäviä, ja toteaa, että syytteeseenpanoaste (47 prosenttia) nousi huomattavasti samalla, kun valtuutetut Euroopan syyttäjät jäädyttivät varoja huomattavasti entistä enemmän;
2.	panee merkille, että vuonna 2024 EPPO käsitteli 6 547 rikosilmoitusta eli 56 prosenttia enemmän kuin vuonna 2023, mikä johtui lähinnä siitä, että yksityisten osapuolten (85 prosenttia) ja kansallisten viranomaisten (12 prosenttia) tekemät ilmoitukset lisääntyivät merkittävästi, ja toteaa tämän osoittavan, että unionin taloudellisiin etuihin vaikuttavia petoksia havaitaan osallistuvissa jäsenvaltioissa paremmin ja että yleinen tietoisuus EPPOn roolista on lisääntynyt;
3.	huomauttaa, että rajatylittäviin alv-petoksiin liittyvien tapausten määrä on kasvussa ja että niiden osuus EPPO-tapausten yhteydessä arvioiduista vahingoista on yli puolet; panee lisäksi merkille, että NextGenerationEU-välineen rahoituksen täytäntöönpanoon liittyvät tutkinnat ovat lisääntyneet merkittävästi (25 prosentin lisäys);
4.	korostaa, että EU:n talousarvioon kohdistuvia petoksia ja muita rikoksia koskevista tutkinnoista valtaosaa haittaavat edelleen kansallisten lainsäädäntöjen eroavuudet ja jäsenvaltioiden epäyhtenäiset täytäntöönpanotoimet;
5.	korostaa, että EPPOn työmäärä aliarvioitiin tuntuvasti alkuperäisessä talousarviokehyksessä, minkä vuoksi sen rahoitus ja henkilöstö jäivät rakenteellisesti liian vähäisiksi; korostaa, että tutkintojen kasvavaa määrää ei voida hallita ilman riittävää henkilöstöä ja kunnollisia resursseja, joilla varmistetaan, että rahoitukseen liitetään vahvemmat vastuuvelvollisuusmekanismit ja säännölliset tuloksellisuuden arvioinnit, jolloin voidaan taata EU:n veronmaksajien rahojen tehokas käyttö; kehottaa komissiota tekemään yhteistyötä EPPOn kanssa ja esittämään päivitetyn arvion EPPOn tarpeista ennen seuraavaa monivuotista rahoituskehystä, jossa olisi otettava huomioon myös EPPOn alueellisen toimivallan laajentaminen koskemaan Ruotsia ja Puolaa; muistuttaa, että EPPO on yksi niistä harvoista EU:n elimistä, joka tuo varoja EU:n talousarvioon EU:n taloudellisten etujen suojaamisen yhteydessä;
6.	korostaa, että Europolia, Eurojustia, OLAFia ja EPPOa koskevan lainsäädäntökehyksen tarkistamisen olisi tarjottava mahdollisuuksia maksimoida tehokkuus, kun pyritään yhteisiin tavoitteisiin erityisesti petosten, talousrikosten, korruption ja muiden EU:n taloudellisiin etuihin kohdistuvien vahingontekojen torjunnassa, välttäen kuitenkin toimien päällekkäisyyttä; korostaa, että tiiviimpi operatiivinen yhteistyö ja yhteiset analyysivalmiudet muiden EU:n virastojen, kuten Europolin, Eurojustin ja OLAFin, kanssa voisivat tuottaa merkittäviä mittakaavaetuja ja parantaa yleistä tehokkuutta; kehottaa EPPOa tekemään tiivistä yhteistyötä sellaisten samoihin tavoitteisiin pyrkivien muiden virastojen kanssa, joiden toiminta saattaisi hyvinkin täydentää EPPOn toimintaa; viittaa tässä yhteydessä erityisesti äskettäin perustettuun rahanpesuntorjuntaviranomaiseen (AMLA) ja tulevaan EU:n tulliviranomaiseen; korostaa, että petosten ja talousrikosten tehokas havaitseminen edellyttää aitoa datavetoista yhteistyötä ja tiedonvaihtoa kaikkien EU:n petostentorjuntajärjestelmän toimijoiden kesken; korostaa, että tässä yhteistyössä on kaikilta osin noudatettava tietosuojasääntöjä ja menettelytakeita;
7.	muistuttaa, että komissio on sitoutunut nopeuttamaan EPPOn toimeksiannon tarkistamista, ja odottaa tällaisen tarkistamisen johtavan EPPOn toimivallan laajentamiseen; korostaa kehottaneensa toistuvasti ulottamaan EPPOn toimivallan muille vakavan rikollisuuden aloille, kuten EU:n pakotteiden rikkomiseen, mutta korostaa, että ennen toimeksiannon laajentamista on tehtävä kokonaisvaltainen vaikutustenarviointi ja tarjottava riittävät talousarvio- ja henkilöresurssit, joilla varmistetaan toimenpiteiden vaikuttavuus;
8.	toteaa, että EPPOn on kehitettävä asianmukaisin resurssein autonomisia digitaalisia järjestelmiä käsitelläkseen yhä monimutkaisempia ja sofistikoituneempia rajatylittäviä talousrikoksia, joissa käytetään uusimpia digitaaliteknologioita; on huolissaan asianhallintajärjestelmän kehittämisen viivästyksistä; panee merkille, että EPPO kerää tutkintojen aikana runsaasti tietoa erityisesti monimutkaisista talousrikoksista, järjestäytyneestä rikollisuudesta ja rahanpesutapauksista ja että sitä hyödynnetään edelleen liian vähän sisäisten analyysivalmiuksien puutteen vuoksi; suhtautuu myönteisesti EPPOn kyberturvallisuusstrategian ja kyberturvallisuuskehyksen hyväksymiseen ja kehottaa panemaan sen nopeasti ja kaikilta osin täytäntöön; kannustaa EPPOa asettamaan digitaalisessa siirtymässään etusijalle yhteentoimivuuden ja tietoturvan ja varmistamaan yhteensopivuuden Europolin ja Eurojustin järjestelmien kanssa sekä suojelemaan samalla perusoikeuksia;
9.	kehottaa jäsenvaltioita, jotka eivät ole vielä liittyneet EPPOon, tekemään niin viipymättä, sillä näin voidaan varmistaa aidosti yleiseurooppalainen rikosoikeusjärjestelmä, jolla voidaan suojata unionin taloudellisia etuja ja reagoida tehokkaasti rajatylittävään järjestäytyneeseen rikollisuuteen ja korruptioon; korostaa, että ulkopuolelle jäämisestä seuraava hajanaisuus heikentää EU:n oikeusjärjestelmän johdonmukaisuutta ja tehokkuutta ja että kaikkien jäsenvaltioiden täysipainoinen osallistuminen vahvistaisi merkittävästi unionin valmiuksia havaita ja tutkia vakavia rikoksia, jotka vaikuttavat EU:n talousarvioon, sekä nostaa niitä koskevia syytteitä; muistuttaa, että osallistuminen EPPOon on unionin yhteisen oikeus- ja petostentorjuntajärjestelmän kulmakivi, jolla varmistetaan EU:n taloudellisten etujen ja sen toimielinten nuhteettomuuden tehokas suojaaminen; kehottaa vaatimaan kaikilta tulevilta jäsenvaltioilta osallistumista EPPOn toimintaan osana EU:hun liittymisprosessia, jotta voidaan varmistaa, että vastuuvelvollisuus, oikeudellinen yhteistyö ja täytäntöönpano toteutuvat yhdenmukaisesti kaikkialla unionissa;
10.	korostaa, että EPPOon jo osallistuvien jäsenvaltioiden kanssa on tarpeen käydä jatkuvaa ja jäsenneltyä vuoropuhelua, jotta voidaan vastata niiden kohtaamiin käytännön haasteisiin oikeusvaltioperiaatteeseen liittyvien rikkomusten ja korruption torjunnassa; kehottaa Euroopan komissiota tukemaan näitä jäsenvaltioita vuotuisiin oikeusvaltiokertomuksiin sisältyvien suositusten konkreettisessa täytäntöönpanossa ja varmistamaan, että EPPOn puitteissa saadut kokemukset edistävät entistä vahvempaa ja johdonmukaisempaa unionin laajuista lähestymistapaa oikeuslaitoksen lahjomattomuuteen ja vastuuvelvollisuuteen.

